b'\n_START_ARTICLE_\nChallenger-tutkimusmatka\n_START_PARAGRAPH_\nChallenger-tutkimusmatka oli vuosina 1872\xe2\x80\x931876 tehty tieteellinen tutkimusmatka, joka merkitt\xc3\xa4vill\xc3\xa4 l\xc3\xb6yd\xc3\xb6ill\xc3\xa4\xc3\xa4n loi meritieteen perustan. Matka on nimetty tutkimusmatkalla k\xc3\xa4ytetyn aluksen HMS Challengerin mukaan. _NEWLINE_Lontoon Royal Society seura p\xc3\xa4\xc3\xa4tti Charles Wyville Thomsonin ehdotuksesta hankkia Challengerin Royal Navylta vuonna 1872. Alus muutettiin soveltuvaksi tieteelliseen tutkimusk\xc3\xa4ytt\xc3\xb6\xc3\xb6n ja siihen rakennettiin erilliset laboratoriot luonnonhistorialle ja kemiallisille kokeille. _NEWLINE_Aluksen kapteenina toimi George Nares ja se purjehti Portsmouthista 21. joulukuuta 1872. Thomson toimi l\xc3\xa4hes 70\xc2\xa0000 merimailin mittaisen matkan tieteellisen\xc3\xa4 johtajana. Matkan tulokset koottiin teokseksi Report Of The Scientific Results of the Exploring Voyage of H.M.S. Challenger during the years 1873\xe2\x80\x9376, jossa muun muassa kuvataan yli 4\xc2\xa0000 aiemmin tuntematonta lajia. _NEWLINE_Challenger palasi Spitheadiin, Hampshireen 25. toukokuuta 1876. _NEWLINE_Avaruussukkula Challenger on nimetty HMS Challengerin mukaan.'